Diari Oficial de la Generalitat Valenciana


Sumari del DOGV 7070, del 18-07-2013 (2013/7572)

RESOLUCIÓ de 16 de juliol de 2013, de la directora general del Secretariat del Consell i Relacions amb les Corts, per la qual es disposa la publicació del contracte programa entre el Consell i Radiotelevisió Valenciana, SA, per al període 2013-2015.
---------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7070

Data del DOGV
:   18-07-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/7572


Data del document
:   16-07-2013

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 16 de juliol de 2013, de la directora general del Secretariat del Consell i Relacions amb les Corts, per la qual es disposa la publicació del contracte programa entre el Consell i Radiotelevisió Valenciana, SA, per al període 2013-2015. [2013/7572]  
El Consell i Radiotelevisió Valenciana, SA, han subscrit, després de la tramitació prèvia reglamentària, el 9 de juliol de 2013, el contracte programa per al període 2013-2015.  
En compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat contracte programa, que ha quedat inscrit en el Registre de Convenis de la Generalitat amb el número 878/2013 i que figura com a annex d'esta resolució.  
  
València, 16 de juliol de 2013.- La directora general del Secretariat del Consell i Relacions amb les Corts: Marta Martí Arador.  
  
  
Contracte programa entre el Consell de la Generalitat i Radiotelevisió Valenciana, SA, per al període 2013-2015  
  
València, 9 de juliol de 2013  
  
Reunits  
En representació del Consell de la Generalitat, José Císcar Bolufer, vicepresident del Consell i conseller de Presidència i Agricultura, Pesca, Alimentació i Aigua.  
Actua en este acte amb l'habilitació que li concedix expressament l'Acord del Consell de la Generalitat adoptat en sessió celebrada en data 5 de juliol de 2013, en virtut del qual s'aprova este contracte programa i els gastos de caràcter plurianual que este comporta per a la Generalitat, segons el que establix l'article 54.bis del Text Refós de la Llei d'Hisenda Pública de la Generalitat Valenciana.  
En representació de la societat mercantil de titularitat pública Radiotelevisió Valenciana, SA, Rosa Maria Vidal Monferrer, directora general de Radiotelevisió Valenciana, SA Unipersonal (d'ara en avant Radiotelevisió Valenciana o RTVV).  
Actua en este acte amb l'habilitació que li concedix expressament l'Acord adoptat pel Consell d'Administració de la societat Radiotelevisió Valenciana, de conformitat amb el que disposa l'article 22.3 de la Llei de la Generalitat 3/2012, de 20 de juliol, per la qual s'aprova l'Estatut de Radiotelevisió Valenciana.  
Totes les parts es reconeixen mútuament competència i capacitat per a formalitzar este contracte programa.  
  
Manifesten  
1. La Llei 7/1984, de 4 de juliol, va suposar la creació de l'entitat pública Radiotelevisió Valenciana, i la regulació dels servicis de radiodifusió i televisió de la Generalitat. La llei esmentada va suposar una fita significativa en el desenrotllament i vertebració de la realitat cultural, econòmica i social de la Comunitat Valenciana, així com un motor de desenrotllament de la indústria audiovisual valenciana.  
2. Tenint en compte el temps transcorregut des de la creació de l'entitat pública de Radiotelevisió Valenciana, mitjançant Llei 7/1984, de 4 de juliol, la necessitat d'adaptar-se als nous avanços tecnològics, i a la nova normativa estatal i autonòmica que regula el sector audiovisual, i amb l'objectiu d'augmentar l'eficiència dels recursos economicofinancers destinats a finançar els distints servicis públics, s'ha aprovat la Llei 3/2012, de 20 de juliol, de la Generalitat, d'Estatut de Radiotelevisió Valenciana.  
La llei esmentada té com a objectiu fer compatible la rendibilitat social i la viabilitat econòmica en la prestació del servici públic de radiotelevisió, per a la qual cosa establix uns objectius generals de servici públic, i un règim pressupostari específic a fi de fer una gestió basada en criteris de transparència empresarial i que el finançament públic no sostinga aquelles activitats alienes al compliment del servici públic.  
Per al compliment dels objectius esmentats, la llei encomana la prestació del servici públic de ràdio i televisió d'àmbit autonòmic a la societat Radiotelevisió Valenciana, i establix el règim jurídic propi.  
  
3. La Llei 3/2012 partix d'una noció àmplia del concepte de servici públic, que és coincident amb la concepció del servici públic de radiodifusió que se sosté a nivell comunitari europeu. En este sentit i per citar un exemple, la Comunicació de la Comissió sobre l'aplicació de les normes en matèria d'ajudes estatals als servicis públics de radiodifusió (2001/C 320/04), en el seu apartat 33, ha assenyalat que «La definició de missió de servici públic incumbix als estats membres, que poden prendre decisions en la matèria en l'àmbit nacional, regional o local. En general, esta competència ha d'exercir-se tenint en compte el concepte comunitari de «servicis d'interés econòmic general»». No obstant això, atesa la naturalesa específica del sector de la radiodifusió, i tenint en compte les disposicions interpretatives del protocol, cal considerar legítima, d'acord amb l'apartat 2 de l'article 86, una definició «àmplia», que confie a un operador determinat la tasca d'oferir una programació equilibrada i variada, d'acord amb la seua funció, mantenint al mateix temps un cert nivell d'audiència. La definició esmentada seria coherent amb l'objectiu de garantir la satisfacció de les necessitats democràtiques, socials i culturals de la societat i garantir el pluralisme, inclosa la diversitat cultural i lingüística».  
  
4. En esta mateixa línia se situen diverses declaracions de la Unió Europea, especialment del seu Parlament, en la línia del que va establir fa uns anys (1993) la Unió Europea de Radiodifusió (UER), en enumerar l'especificitat del servici públic audiovisual: «una programació per a tots, un servici de base generalista amb ampliacions temàtiques, un fòrum per al debat democràtic, lliure accés del públic als principals esdeveniments, una referència en matèria de qualitat, una abundant producció original i un esperit innovador, una vitrina cultural, una contribució al reforç de la identitat europea, així com als seus valors socials i culturals, un motor de la investigació i del desenrotllament tecnològic».   
  
5. En este sentit, RTVV es compromet a lluitar contra els prejuís de gènere que perviuen en la societat, a incloure mecanismes que garantisquen el respecte de gènere en el treball i que eixe respecte es reflectisca en el relat informatiu. Així, potenciarà la presència de les dones com a protagonistes de la notícia, la capacitació i sensibilització del personal, l'eradicació del llenguatge sexista i la lluita contra les formes i continguts discriminatoris en tota la graella. En especial, en relació amb la violència de gènere, realitzarà un tractament rigorós amb accions en programes de ràdio, televisió i Internet i amb activitat publicitària favorable al servici públic adés esmentat.   
Per a garantir tot això, aprovarà un Pla d'Igualtat la finalitat del qual siga impulsar i fer efectiu el dret d'igualtat en el tracte i oportunitats entre hòmens i dones, a més de l'eliminació de qualsevol discriminació directa o indirecta per raó de sexe dins de l'àmbit laboral, i estudiarà la implementació de la creació de la figura de Defensora de la Igualtat.  
  
6. Alhora, en compliment de la llei, RTVV, es compromet a elaborar un Codi d'Estil i Deontològic, així com procediments que n'asseguren l'aplicació.   
7. Tot això sense oblidar les actuals restriccions pressupostàries a què està sotmesa RTVV, conseqüència de l'actual panorama econòmic, i que per a complir els seus objectius haurà d'atendre criteris d'eficiència i eficàcia en la gestió, realitzant una gestió sostenible dels seus recursos, sobre la base del compliment estricte de la legislació aplicable i dels compromisos de dèficit que té, en atenció a la seua condició d'empresa pública.   
8. Així, en compliment de la llei en les futures licitacions es respectaran determinades limitacions quant a continguts, ús de la publicitat, etc., que hauran de figurar estrictament regulades en les bases de cada contractació pública.  
9. D'acord amb estes declaracions de principi, l'article 2.4 de la Llei 3/2012, de 20 de juliol, inclou dins de la programació de servici públic la informació com a eix prioritari, així com els programes de contingut informatiu general, la cobertura informativa de l'activitat oficial de les institucions d'autogovern valencià, la programació infantil, cultural, divulgativa i d'entreteniment.  
De la mateixa manera, la Llei 3/2012 establix en l'article 34 un sistema de finançament mixt.  
Per a això, s'establix que les aportacions de la Generalitat únicament podran ser destinades a finançar aquells continguts de servici públic que s'establisquen en el contracte programa (article 35.1). A més, estes compensacions no podran superar el cost net del servici públic prestat en el corresponent exercici pressupostari (article 35.2), considerant com a tal la diferència entre tots els costos imputables a la prestació del servici públic i els ingressos efectivament obtinguts per RTVV per activitats comercials associades a la programació de servici públic.   
  
10. En este context, la llei articula un instrument específic en què s'haurà de concretar i garantir el compliment dels anteriors objectius: el contracte programa, que haurà de ser subscrit entre la Generalitat i Radiotelevisió Valenciana, i que tindrà una duració de tres anys.  
El present contracte programa pretén dotar les parts d'un marc contractual de caràcter plurianual, que permeta assegurar el compliment dels objectius establits en la Llei 3/2012, establint un sistema de finançament mixt estable i sostenible, que sustente una gestió econòmica ordenada, viable i eficient, a fi d'adequar la gestió del servici públic a les exigències dels canvis tecnològics i a les demandes socials, que s'adeqüe plenament als principis de racionalitat, proporcionalitat i transparència en la gestió, garantint un model de qualitat que siga reconegut per la societat valenciana.  
El contracte programa té quatre blocs diferenciats:   
(i) establir els objectius i compromisos de programació, tot distingint aquells que són propis de servici públic dels que no ho són,  
  
(ii) definir les línies estratègiques de continguts, emissió i producció,  
(iii) establir el model de finançament de Radiotelevisió Valenciana,  
  
(iv) i fixar els mitjans per al control d'objectius establits en aquell.  
  
11. De conformitat amb el que establix l'apartat 3 de l'article 22 de la Llei de la Generalitat 3/2012, correspon a la Direcció General de la societat elaborar la proposta de contracte programa. Per la seua banda l'article 42.3 de la llei esmentada assenyala que Radiotelevisió Valenciana presentarà prèviament al Consell, per a la seua discussió, una proposta de contracte programa. L'article 17.3.j de la Llei 3/2012 assenyala que correspon al Consell d'Administració aprovar la proposta de contracte programa elaborada pel director general, i finalment l'article 42.4 de la llei esmentada establix que les Corts hauran de ser informades pel Consell de forma prèvia a la seua aprovació sobre el contingut del contracte programa.  
Estes quatre fites fonamentals en la tramitació d'este contracte programa s'han complit.  
Per part de Radiotelevisió Valenciana, en data 6 de juny de 2013, la Direcció General de Radiotelevisió Valenciana ha remés al Consell per a la seua discussió la proposta de contracte programa que ha elaborat i ha aprovat el Consell d'Administració de Radiotelevisió Valenciana, en la seua sessió de 3-4 de juny de 2013.  
Per part del Consell, una vegada consensuat el contingut i termes amb Radiotelevisió Valenciana, SA, ha informat les Corts en data 2 de juliol de 2013 i, després d'eixe tràmit, l'han aprovat en la reunió del dia 5 de juliol de 2013.  
Per tant, s'hi complixen tots els requisits de procediment previs per a la firma d'este document.  
12. Amb caràcter previ a l'adopció de l'Acord del Consell, la Conselleria d'Hisenda i Administració Pública ha emés un informe preceptiu, per exigir-ho l'article 54.bis.1.a del Text Refós de la Llei d'Hisenda Pública de la Generalitat Valenciana i l'Advocacia de la Generalitat Valenciana.  
13. Durant el primer any de vigència d'este contracte programa s'anirà adaptant la societat Radiotelevisió Valenciana als seus principis i continguts, i serà necessari un període de temps per a la seua implementació completa.  
14. Per tant, a la vista de tot allò que s'ha exposat, ambdós institucions, el Consell de la Generalitat i la societat Radiotelevisió Valenciana,  
  
  
  
Acorden  
Subscriure el present contracte programa, assumint els compromisos i obligacions que a cada una corresponen en la prestació del servici públic de ràdio i televisió.   
Este contracte programa es regirà per les següents:   
  
Clàusules  
  
1. Objecte i finalitat  
Este contracte programa és un instrument previst en la Llei 3/2012, de 20 de juliol, d'Estatut de Radiotelevisió Valenciana, amb l'objecte que servisca per a establir les directrius de la gestió del servici públic de ràdio i televisió que li correspon a la Generalitat a través de Radiotelevisió Valenciana, SA.   
Per mitjà d'este contracte programa, el Consell i Radiotelevisió Valenciana, SA, concreten pel període a què se n'estén la vigència, d'acord amb el que preveu la clàusula 17, els continguts de servici públic i objectius generals, les línies estratègiques i els objectius de programació i gestió a complir per Radiotelevisió Valenciana, SA, a fi d'aconseguir, dins de les disponibilitats financeres establides en este contracte, uns valors d'audiència que situen Radiotelevisió Valenciana, SA, en posicions de penetració en la societat adequats per a fer efectiva la seua funció de servici públic.  
  
2. Definició de programació de servici públic  
Als efectes d'este contracte programa s'entén per programació de servici públic tota l'oferta de programació amb continguts destinats a la informació, la formació i entreteniment del públic en general.  
  
En línies generals tota la programació de servici públic ha de complir els objectius generals que establix l'article 2.2 i la disposició addicional primera de la Llei 3/2012, de 20 de juliol, i en particular:  
- Respectar les garanties democràtiques (especialment defensa del pluralisme) i estimular la participació ciutadana.  
- Fomentar i consolidar la identitat pròpia de la Comunitat Valenciana.  
- Fomentar, consolidar, potenciar i protegir l'ús de la llengua valenciana.  
- Promoure l'educació i cultura en la seua més àmplia accepció entre la ciutadania.  
- Ser una programació de qualitat quant a continguts.  
- Vertebrar el territori de la Comunitat Valenciana per mitjà de l'equilibri territorial. Impulsar la promoció de l'espai valencià de comunicació.   
- Ser un motor de l'activitat econòmica i del desenrotllament de la indústria audiovisual de la Comunitat Valenciana promovent la innovació.   
- Ser model de credibilitat i independència  
- Fomentar la solidaritat, participació i esperit crític.   
- Ser referent de qualitat, que comporta:   
a. Divulgar i socialitzar els coneixements intel·lectuals, artístics, científics, econòmics i tècnics, entre altres.   
b. Impulsar la innovació i experimentació creativa i oferir un bon producte obert a noves idees i nous formats.  
c. Assegurar una oferta d'entreteniment que, amb criteris de qualitat, done servici als diferents grups presents en la societat valenciana.  
  
- Facilitar l'accés de tota la ciutadania a les noves tecnologies de la informació i la comunicació, especialment a Internet, i al conjunt de dispositius digitals de mobilitat.   
- Finalment, Radiotelevisió Valenciana s'esforçarà per cooperar amb tots els nivells del sistema educatiu per a aprofitar les sinergies i contribuir tant a la millora dels seus productes audiovisuals com a ajudar el sistema educatius en la consecució dels seus objectius, amb especial atenció a l'alfabetització mediàtica. Alhora, fomentarà la col·laboració amb les universitats i el sistema educatiu no universitari i mantindrà i conservarà l'arxiu documental audiovisual de la societat. Estes funcions essencials que han d'inspirar tota la programació de servici públic es materialitzaran en les següents tipologies generals de programes de servici públic:  
1. Programes informatius: programes informatius diaris, programes informatius setmanals (específics o generals), programes informatius especials dedicats a esdeveniments extraordinaris, programes d'opinió i/o debat.  
2. Programes divulgatius i culturals: com ara documentals, reportatges d'actualitat o retransmissions d'actes i esdeveniments socials, institucionals, culturals i festius de tota índole a la Comunitat Valenciana.   
  
3. Programes d'entreteniment: com ara llargmetratges, TV-movies, sèries i minisèries, magazins, entrevistes, programes musicals i anàlegs.  
  
4. Programes infantils i juvenils, destinats a esta franja d'audiència, com ara sèries, magazins, musicals, concursos, programes educatius i culturals.  
5. Programes, sèries i retransmissions esportives, en especial aquells que es desenrotllen a la Comunitat Valenciana o en els quals participen equips, federacions o esportistes de la Comunitat Valenciana.  
La distribució d'estos tipus de programes en la graella de programació dels distints mitjans i suports que gestiona Radiotelevisió Valenciana, SA, obeirà a criteris de rendibilitat social, eficiència econòmica i racionalitat empresarial, tenint en compte els hàbits i preferències dels ciutadans en el consum de la televisió i ràdio. En tot cas haurà de ser respectuosa amb el dret de les persones a l'honor, a la intimitat personal i familiar i a la pròpia imatge.  
Radiotelevisió Valenciana no podrà emetre programació en què es vulneren els drets fonamentals de la persona establits en la Constitució, es promoga la falta de consideració cap als valors democràtics o cívics, el menyspreu de la dignitat que tota persona mereix o a la intimitat de les persones.  
  
3. Principis d'actuació de Radiotelevisió Valenciana, SA   
Radiotelevisió Valenciana, SA, desenrotllarà les seues funcions atenint-se en tot moment a les disposicions generals que se li apliquen i, en particular, als principis previstos en l'article 9 de la Llei 3/2012, de 20 de juliol.  
  
4. Model funcional de Radiotelevisió Valenciana, SA  
Per al compliment de la funció del servici públic de comunicació audiovisual, així com per a la consecució dels objectius que establix la Llei 3/2012, de 20 de juliol, i el present contracte programa, Radiotelevisió Valenciana, SA, tindrà la seua disposició els canals audiovisuals següents:  
1. Mínim dos canals de televisió digital terrestre:  
a. Un primer canal actualment denominat Canal 9.  
b. Un segon canal de televisió que serà el resultat de fusionar Punt Dos i Nou 24, sense perjuí que, de moment, es mantinguen les dos freqüències actuals diferenciades. Fins a la seua fusió, Radiotelevisió Valenciana, SA, utilitzarà els dos canals, Punt Dos i Nou 24, que actualment té en funcionament.  
2. Les emissores de ràdio actualment denominades Ràdio Nou i Sí Ràdio, el manteniment de les quals com fins el moment present o la seua fusió estarà en funció de la seua viabilitat econòmica i de les necessitats de caràcter tècnic i operatiu de RTVV. En tot cas se'n garantirà el manteniment d'una.  
3. Els suports multimèdia (pàgina web, etc.) que permeten difondre la programació audiovisual de RTVV. Estos suports multimèdia podran ser distints en funció dels avanços tecnològics que pogueren aparéixer i/o desenrotllar-se al llarg de la durada del contracte programa.  
  
Tots els canals de comunicació audiovisual (TV digital terrestre, ràdio i multimèdia) adés indicats entren dins de l'àmbit d'aplicació d'este contracte programa, i per tant este els resulta d'aplicació.  
  
  
5. Línies estratègiques de la gestió de Radiotelevisió Valenciana, SA  
Amb l'objectiu d'aconseguir que el servici públic de la ràdio i la televisió valenciana siguen percebuts pels valencians com una ràdio i una televisió pública de referència, amb una gestió econòmica austera, sostenible i transparent, es marquen les línies estratègiques a seguir en el present contracte programa.  
D'acord amb les noves tendències del sector audiovisual i a fi d'aconseguir una major eficiència econòmica i una rendibilitat social, la gestió a realitzar per part de Radiotelevisió Valenciana, SA, ha de regir-se per les línies estratègiques d'actuació següents:   
1. Els informatius com a eix central.  
2. Informació esportiva amb àmplia cobertura local.  
3. Gestió sostenible en continguts.  
4. Manteniment de les seus d'Alacant i Castelló i la delegació de Madrid.  
5. Optimització dels edificis i instal·lacions de Radiotelevisió Valenciana, SA.  
6. Fusió de Nou Dos i Nou 24.  
7. Coordinació i col·laboració de la redacció d'informatius i retransmissions esportives.  
8. Aprofitament de sinergies.  
5.1. Els informatius com a eix central.  
El caràcter de servici públic de RTVV posiciona als informatius com el pilar fonamental de la programació en tots els seus suports, i presta especial atenció a la informació d'àmbit autonòmic, comarcal i local.  
5.2. Informació esportiva amb àmplia cobertura local.  
La informació esportiva se centra en la proximitat de la cadena als diferents esdeveniments esportius que tenen lloc a la Comunitat Valenciana, en especial aquells de major repercussió o relacionats amb esports autòctons i tradicionals de la Comunitat Valenciana.   
5.3. Gestió sostenible de continguts.   
Durant la vigència d'este contracte programa, es realitzarà una gestió sostenible i eficient dels continguts utilitzant les distintes formules de gestió directa i indirecta permeses legalment.   
5.4. Manteniment de les seus d'Alacant i Castelló i de la Delegació de Madrid.  
Com a mitjà de proporcionar immediatesa a la informació que s'emet en els distints canals i mitjans i vertebrar el territori de la Comunitat Valenciana, RTVV mantindrà en funcionament les seus d'Alacant i Castelló i la Delegació de Madrid. En tot cas els mitjans personals i materials s'adequaran a les necessitats de funcionament d'estes seus i delegació.  
5.5. Optimització dels edificis i instal·lacions de Radiotelevisió Valenciana, SA.  
RTVV fomentarà la utilització del Centre de Producció de Programes de Burjassot (d'ara en avant CPP Burjassot), per a la producció i realització d'obres audiovisuals (edició, producció, postproducció).   
Per a la rendibilització dels edificis i instal·lacions s'incorporaran mesures en els processos de gestió de continguts i de servicis que es desenrotllen per part de Radiotelevisió Valenciana, SA.  
Ràdio Nou abandonarà la seua actual ubicació en l'avinguda Blasco Ibáñez i passarà a ocupar una part del CPP Burjassot.  
Dins de la política d'optimització del patrimoni de RTVV, al llarg de la vigència del contracte programa s'estudiaran la destinació més adequada dels distints immobles, en funció de les necessitats de RTVV.  
  
L'explotació comercial de la xarxa de difusió del servici públic desplegada al llarg de la Comunitat Valenciana correspon a RTVV, com a titular seu, podent arbitrar els mecanismes que corresponguen per a optimitzar la rendibilitat.  
5.6. Fusió de Nou Dos i Nou 24.  
La fusió d'ambdós canals, sense perjuí del manteniment de la freqüència dels canals actuals, permetrà la creació d'un segon canal de televisió, destinat fonamentalment a informació, cultura i retransmissions esportives, així com a emetre qualsevol contingut o manifestació cultural o artística que fomente la difusió de la llengua i la cultura valenciana.  
5.7. Coordinació i col·laboració entre les redaccions de servicis informatius i retransmissions esportives.   
A fi d'assegurar una gestió econòmica sostenible, s'han de generar sinergies entre Ràdio Nou i Televisió Valenciana per a la cobertura fonamentalment dels informatius i esdeveniments esportius sota un prisma de multifuncionalitat i polivalència dels recursos, respectant les especialitats d'ambdós mitjans.   
5.8. Aprofitament de sinergies.  
La competitivitat en el sector audiovisual està lligada a l'adaptació a les noves tecnologies que oferixen als consumidors nous formats i formes d'accés als continguts audiovisuals. En este sentit, la relació entre els mitjans i les audiències està canviant i les televisions tradicionals estan obrint les seues portes als nous suports: «televisió a la carta», les xarxes socials, etc.  
Per a aconseguir l'eficiència i evitar la creació d'estructures paral·leles que incrementen substancialment els costos, el desenrotllament d'estos mitjans ha de realitzar-se per mitjà de l'aprofitament de sinergies amb els recursos existents, sota un prisma de multifuncionalitat i polivalència dels recursos.  
  
6. Compromisos de programació  
6.1. Criteris generals de programació.  
Radiotelevisió Valenciana, SA, haurà de complir amb els criteris generals de programació que s'establixen en la disposició addicional primera, apartat A).1 de la Llei 3/2012 de 20 juliol, així com amb el que disposa la Llei 1/2006, de 19 d'abril, de la Generalitat, del Sector Audiovisual, i se li aplicarà la Llei 7/2010, de 31 de març, General de Comunicació Audiovisual.  
6.2. Objectius específics de programació.  
6.2.1. Distribució de continguts.  
La programació haurà d'adequar els seus continguts als horaris de l'audiència potencial, incloent-hi mesures addicionals d'advertència per a aquells programes el públic dels quals només haja de ser adult, adaptant la modalitat d'advertència específica per a cada mitjà.   
No podrà difondre's el nom, imatge o altres dades que permeten identificar menors en el context de fets delictius, i qualssevol continguts que puguen resultar perjudicials per al desenrotllament físic, mental o moral dels menors. Només podran difondre's en obert des de les 22 a les 6 hores, i els programes esmentats hauran d'anar precedits de senyals acústics i visuals que ho advertisquen.  
En tot cas, es consideraran horaris especialment protegits per a menors els compresos entre les 8 i 9 del matí i de 17 i 20 hores, en dies laborals, i de 9 a 12 hores en dissabte, diumenge i dies festius.   
Almenys el 51 per cent del temps d'emissió haurà d'estar reservat a produccions europees.   
La programació, a més de protegir i fomentar especialment l'ús del valencià, fomentarà la introducció d'una societat plurilingüe (castellà, valencià i una llengua estrangera, preferentment l'anglés) per a facilitar la integració en un context pluricultural.  
Es realitzaran les accions necessàries per a augmentar l'accés a la programació als col·lectius amb discapacitats sensorials.   
En tot cas, les persones amb discapacitat auditiva podran disposar, almenys, del 75 per cent de la programació subtitulada i dos hores, com a mínim, de la programació setmanal amb interpretació en llengua de signes.   
Com a annex I a este contracte programa s'incorpora un quadro de distribució de la programació en televisió i ràdio, en què s'indiquen els percentatges mínims d'emissió de cada un dels tipus de programes de servici públic que hauran de ser respectats per RTVV en la definició de la seua graella de programació.  
A més, a títol orientatiu, s'incorpora com a annex II una graella de programació bàsica o estàndard, que podrà ser modificada per RTVV sense que això es considere modificació d'este contracte programa, mentres s'hi respecte la distribució percentual de tipologies de programes i continguts establits en l'annex I d'este contracte programa.  
6.2.2. Programació informativa.  
La programació informativa de RTVV serà de producció pròpia i interna, i RTVV haurà d'actuar com a productor i editor.  
Haurà de prestar especial atenció al seguiment i cobertura informativa dels principals esdeveniments de caràcter institucional, social, cultural i esportius, tot garantint la d'aquells que tinguen especial rellevància per a la societat valenciana i aconseguir que l'audiència estiga informada, amb una visió pròpia i amb una informació objectiva, sense interferències polítiques, per a assolir una opinió plural donant prioritat a l'interés informatiu.   
Hi haurà un espai de debat públic que estimule la reflexió, el coneixement de la realitat, la participació ciutadana i el pluralisme.   
La informació i l'opinió hauran de quedar clarament diferenciades.  
  
Es promouran procediments que faciliten l'accés dels grups socials significatius d'acord amb la Llei 3/2012, de Radiotelevisió Valenciana.  
  
6.2.3. Cobertura institucional, política i electoral.  
De conformitat amb la disposició addicional primera de la Llei 3/2012, per la qual s'aprova el mandat marc a Radiotelevisió Valenciana sobre objectius generals i línies estratègiques del servici públic, RTVV realitzarà el seguiment i cobertura informativa de l'activitat institucional i en particular les comunicacions oficials.   
Procurarà donar una cobertura adequada als processos electorals, establint els criteris de representació i proporcionalitat en els espais gratuïts, en la informació electoral i en els debats, de conformitat amb el que disposa la Llei Orgànica 5/1985, de 19 de juny, de Règim Electoral General, i les resolucions emanades de les respectives juntes electorals.  
  
RTVV, excepte casos excepcionals, no podrà obtindre cap rendiment comercial de la difusió i distribució del senyal institucional d'esta cobertura en la seua cessió a altres operadors de ràdio, televisió i mitjans interactius espanyols, al marge dels costos ocasionats en la cessió esmentada.  
6.2.4. Programació infantil.  
RTVV oferirà una programació infantil de qualitat, tendent a introduir progressivament un sistema plurilingüe (castellà, valencià i una llengua estrangera, preferentment l'anglés), sempre que les possibilitats tècniques i pressupostàries ho permeten, a més de protegir i fomentar especialment l'ús valencià.  
RTVV incrementarà progressivament la programació infantil de producció europea fins a aconseguir una proporció majoritària del seu temps de difusió.  
6.2.5. Programació d'entreteniment.  
La programació d'entreteniment haurà de ser de qualitat i no podrà entrar en contradicció, en cap cas, amb els principis i objectius generals que han de regir l'activitat de servici públic.  
RTVV haurà de complir el que preveu l'article 26 de la Llei 3/2012, de 23 de juliol, per a l'emissió d'obres europees.  
6.2.6. Promoció de l'ús del valencià.  
Atesa la importància del servici públic de radiotelevisió com a factor de normalització i promoció del valencià, RTVV fomentarà amb caràcter preferencial este objectiu en tots els seus suports de comunicació i servicis.  
En tot cas, els espais dedicats a informatius hauran de ser sempre en valencià.  
6.2.7. Difusió i finançament d'obres audiovisuals i cinematogràfiques valencianes.  
RTVV complirà el que establix l'article 10 de la Llei de la Generalitat Valenciana 1/2006, de 19 d'abril, del Sector Audiovisual de la Comunitat Valenciana. El finançament de les obres audiovisuals valencianes serà el que permeta complir els percentatges d'emissió anual que s'establixen en el precepte citat, i en tot cas, no serà inferior al 6 per cent de la compensació per a la prestació del servici públic que anualment figure en el pressupost de la Generalitat Valenciana. A estos efectes s'entendrà per finançament d'obres valencianes tant la participació directa en la seua producció com l'adquisició dels seus drets d'explotació.  
  
6.2.8. Difusió radiofònica.  
En la programació Ràdio Nou tindrà un major pes els informatius i els programes esportius, que suposaran com a mínim un 40 per cent de la seua programació anual.  
  
7. Indicadors de garantia de qualitat del servici públic  
Per a garantir la qualitat del servici públic de ràdio i televisió, així com el compliment dels objectius de programació establits en el present contracte, s'implanta un sistema d'indicadors de qualitat basant-se en els quals es pot avaluar el grau de compliment de les funcions atribuïdes per a la prestació del servici públic.   
Estos estan detallats en l'annex III d'este contracte programa.  
  
  
8. Comissió de Seguiment i Control  
L'avaluació del compliment del nivell de qualitat exigible a RTVV, d'acord amb el que preveu este contracte programa, correspon a la Comissió de Seguiment i Control creada per la disposició addicional primera, apartat D de la Llei 3/2012, composta de cinc membres que designaran les Corts en el si de la Comissió Permanent de Radiotelevisió Valenciana, SA.  
Esta comissió emetrà un informe anual en què s'analitze la qualitat de la programació televisiva i de ràdio, la posició en el mercat audiovisual valencià dels distints mitjans i suports que gestiona RTVV, i el grau de satisfacció dels usuaris destinataris del servici públic.  
Amb l'objectiu de facilitar l'elaboració d'eixe informe anual, el director general de RTVV elaborarà una memòria d'activitats, prèvia comunicació al Consell d'Administració, que remetrà a la comissió esmentada abans del 31 de març de l'any següent, a la finalització de l'any natural a què corresponga, en la qual integrarà el resultat obtingut amb els indicadors previstos en l'annex III d'este contracte programa i les seues consideracions respecte del seu resultat.  
  
9. Compromisos de gestió  
9.1. Objectius generals.  
RTVV es dotarà d'un model de gestió orientat a la consecució d'una racionalització dels seus costos i que permeta adaptar-se als nous processos de treball o àrees d'activitat de l'empresa. Tal model de gestió es conciliarà amb un model organitzatiu coherent amb la consecució dels objectius previstos en la present llei i en el contracte programa.  
  
Amb este fi, RTVV es compromet a:  
1. Gestionar el servici públic baix criteris empresarials d'organització, per a la consecució de la màxima eficàcia i l'optimització dels seus recursos.  
2. Respectar els límits pressupostaris i d'endeutament establits en la Llei 3/2012, i en el present contracte programa.  
3. Elaborar un informe anual sobre la gestió de RTVV i sobre compliment dels objectius de servici públic encomanats.  
4. Mantindre l'equilibri financer de RTVV adoptant, si és el cas, les mesures d'ajust que siguen necessàries.   
5. Implementar un sistema de control de la qualitat de gestió empresarial.  
6. Obtindre una major rendibilitat de les seues inversions en instal·lacions i en equipament per mitjà d'una millora en la planificació de la seua utilització i una explotació de la seua utilització per tercers.  
9.2. Objectius específics.  
1. La proporció de gastos de personal, de RTVV sobre el seu pressupost total de gastos, excloent gastos financers i inversions extraordinàries, no podrà superar el 50 per cent.  
2. Tindrà caràcter vinculant per a l'òrgan d'administració de RTVV el límit màxim de gastos, tal com es definix en la clàusula 11.6 d'este contracte programa.  
3. S'haurà de respectar el límit màxim anual establit en la clàusula 11.9 per a les operacions de tresoreria.  
4. Únicament es podran autoritzar modificacions en el pressupost de gastos en alguna de les partides destinades a la programació de servici públic, quan es produïsca un estalvi equivalent en una altra partida de gastos del pressupost.  
  
10. Compromisos de la Generalitat  
10.1. Compensació per a la prestació del servici públic amb càrrec al pressupost de la Generalitat.  
Els pressupostos de la Generalitat consignaran les compensacions pel compliment de les obligacions de servici públic arreplegades en este contracte programa.   
Estes compensacions tindran caràcter anual i no podran superar el cost net del servici públic prestat en el corresponent exercici pressupostari.   
El Cost Net del Servici Públic (CNSP) serà igual a la diferència entre tots els costos imputables a la prestació del servici públic i els ingressos nets efectivament obtinguts per RTVV per activitats comercials associades a la programació de servici públic.   
RTVV haurà de fer constar informació detallada de l'origen i quantia dels ingressos obtinguts, distingint aquells que són derivats de les activitats de servici públic i dels que no ho són.   
En els costos, es consideraran tots els gastos contrets per a la gestió de servici públic.   
Els costos de les activitats que no són de servici públic hauran d'identificar-se clarament i comptabilitzar-se per separat.   
Per a 2013, la Generalitat ha consignat en els seus pressupostos com a compensació per servici públic de radiotelevisió la quantitat de:  
Subvenció corrent: 20.796.086 ¢æ.   
Subvenció de capital: 1.500.000 ¢æ.  
En data 15 de març de 2013, mitjançant un acord del Consell de la Generalitat, s'ha autoritzat una minoració de crèdit per import d'1.700.000 € de l'import corresponent a la subvenci corrent. La minoraci esmentada no ser consolidable i no es considerar per al clcul de la compensaci per la prestaci del servici pblic de l'exercici o exercicis següents.  
Per a l'exercici 2014 i següents de vigència d'este contracte programa la previsió en els pressupostos de la Generalitat serà la següent: una subvenció corrent que serà la prevista per a l'any immediat anterior (per a 2014 la prevista en 2013, i així successivament), multiplicada pel percentatge de variació, a l'alça o a la baixa, del límit màxim de gasto no financer per als pressupostos de la Generalitat, respecte de l'anualitat immediata anterior.  
A estos efectes, es prendrà com a referència el percentatge, que per a cada exercici pressupostari, de conformitat amb el que preveu l'article 23 ter, del Text Refós de la Llei d'Hisenda Pública de la Generalitat, en la seua redacció feta per l'article 72 de la Llei 10/2012, de 21 de desembre, de Mesures Fiscals, de Gestió Administrativa i Financera, i d'Organització de la Generalitat, anualment determine el Consell a proposta de la conselleria competent en matèria d'hisenda, en coherència amb els objectius i amb la regla de gasto definida en l'article 12 de la Llei Orgànica 2/2012, de 27 d'abril, d'Estabilitat Pressupostària i Sostenibilitat Financera.  
En tot cas, esta aportació anual no podrà superar el Cost Net de Servici Públic (CNSP) calculat conforme s'ha indicat en este apartat.  
  
La compensació per la prestació del servici públic es distribuirà en un tram fix equivalent al 98 per cent del seu import total i un tram variable equivalent al 2 per cent d'este, el desemborsament del qual per part de la Generalitat Valenciana dependrà del compliment dels objectius fixats, d'acord amb el que preveuen els apartats 10.2 i 10.3 d'este contracte programa, en els termes que es preveuen en l'apartat 11.11.  
  
A estos efectes Radiotelevisió Valenciana, SAU, anualment i amb caràcter previ a l'elaboració del pressupost anual de la Generalitat Valenciana, haurà de facilitar a la conselleria competent en matèria d'hisenda, a més de la informació prevista en l'article 24 del Text Refós de la Llei d'Hisenda Pública de la Generalitat Valenciana, el seu càlcul sobre el Cost Net del Servici Públic (CNSP).  
10.2. Incentiu per rendibilitat social.  
L'increment en qualsevol percentatge del nombre de programes dedicats a servici públic respecte a l'any immediatament anterior, en els termes que preveu l'annex III, determinarà l'aplicació d'un incentiu per compliment dels objectius de rendibilitat social.  
L'incentiu esmentat, que s'integrarà en el tram variable de la compensació per la prestació del servici públic, podrà aconseguir fins a l'1 per cent d'aquella.  
10.3. Incentiu pel compliment dels indicadors quantitatius de qualitat del servici públic.  
L'increment de la quota mitjana de Canal 9 i l'increment de l'audiència mitjana anual de Ràdio Nou respecte de l'obtinguda l'any immediat anterior (l'any 2012 les dades oficials d'acumulat anual donades per Kantarmedia per a la televisió i Enquesta General de Mitjans per a la Ràdio), mesurat en termes percentuals, en els termes que preveu l'annex III, apartats 1.e i 1.f, determinarà l'aplicació d'un incentiu per compliment dels objectius previstos en este contracte programa.  
  
1. Si l'increment de la quota és inferior a 1 punt no hi haurà incentiu ni penalització.  
2. Si l'increment de la quota se situa entre 1 i 2 punts la compensació amb càrrec al pressupost de la Generalitat per a l'exercici següent, tindrà una quantia del 0,5 per cent, de la compensació per la prestació del servici públic.  
3. Si l'increment de la quota supera els 2 punts la compensació amb càrrec al pressupost de la Generalitat per a l'exercici següent, tindrà una quantia 1 per cent de la compensació per la prestació del servici públic.   
  
Els incentius indicats als apartats 10.2 i 10.3 seran acumulatius i la seua quantia, en cap cas podrà superar el 2 per cent previst com a tram variable de la compensació per la prestació de servici públic amb càrrec als pressupostos de la Generalitat Valenciana.   
10.4. Altres aportacions.  
Sense perjuí del que establix l'apartat anterior, RTVV podrà subscriure convenis de col·laboració amb òrgans i organismes de la Generalitat i altres administracions en relació amb el compliment dels objectius d'este contracte programa, així com el desenrotllament de campanyes, accions de comunicació o de patrocini de caràcter institucional, no finançades amb la subvenció corrent de la Generalitat prevista en l'apartat 10.1 d'este contracte programa.  
Els ingressos que perceba per estos conceptes es consideraran ingressos extraordinaris, raó per la qual no es consideraran als efectes del càlcul de la compensació amb càrrec al pressupost de la Generalitat, i només es podran aplicar a cobrir els gastos addicionals en què s'incórreguen per a la seua obtenció, aplicant-se el benefici que si és el cas puga obtindre RTVV al fons de reserva regulat en la clàusula 11.7 d'este contracte programa.  
10.5. Pagament de la compensació per la prestació del servici públic.  
La compensació per la prestació del servici públic a càrrec del pressupost de la Generalitat s'abonarà a RTVV per mensualitats bestretes, i cada abonament tindrà la condició de liquidació provisional a compte de la liquidació definitiva que es produirà a la finalització de l'any natural.   
  
L'import d'eixes mensualitats serà igual a 1/12 part del tram fix de l'aportació.  
El tram variable es liquidarà d'acord amb el que preveu la clàusula 11.11 d'este contracte programa, després de la formulació dels comptes anuals i aprovació per part del Consell d'Administració de l'informe anual de gestió.  
  
11. Règim econòmic de la prestació del servici  
11.1. Principis pressupostaris.  
El pressupost de RTVV ha d'ajustar-se a allò que s'ha disposat per a les empreses de la Generalitat en el Text Refós de la Llei d'Hisenda Pública de la Generalitat al que s'ha fixat per als pressupostos de la Generalitat, i a la resta de normes que regulen el règim economicofinancer del sector públic empresarial valencià, així com a les singularitats que establix la present llei.  
El pressupost de RTVV ha d'elaborar-se i gestionar-se d'acord amb els principis d'equilibri i estabilitat pressupostària.  
11.2. Finançament mixt.  
El finançament mixt del servici públic encomanat a RTVV es materialitza en:  
a) La compensació per la prestació de servici públic, prevista en la clàusula 10.1.  
b) Els ingressos derivats de l'activitat comercial per l'activitat de servici públic, subjectes als principis de mercat (publicitat, comercialització i venda de drets sobre les produccions i altres d'anàlegs).  
Tot això s'entén sense perjuí de la possible obtenció per part de Radiotelevisió Valenciana, SAU, d'ingressos, productes o rendes per l'exercici d'activitats que no tinguen el caràcter de servici públic l'import del qual no es considerarà als efectes de determinar la compensació de servici públic.   
11.3. Sistema comptable.  
Per a garantir que la compensació no supera el cost net del servici públic (CNSP) en un període anual determinat, RTVV es dotarà d'un sistema comptable, tant en matèria de comptabilitat principal com per mitjà d'un sistema de comptabilitat analítica que separe la imputació d'ingressos i costos de l'activitat de servici públic, de les restants activitats que puga desenrotllar RTVV.  
RTVV no podrà incórrer en pèrdues per la realització d'activitats que no són de servici públic. En cas d'haver-ne, no seran en cap cas finançades per la Generalitat Valenciana a través de la seua aportació per a la compensació del servici públic.  
Al contrari, els beneficis que s'obtinguen en eixes activitats que puga realitzar que no són servici públic integraran el fons de reserva que es regula en l'apartat 11.7 d'este contracte programa.  
Igualment haurà de procedir progressivament a la separació estructural de les seues activitats per a garantir els preus de transferència i el respecte a les condicions de mercat, tot això d'acord amb el que disposa la Llei 4/2007, de 3 d'abril, de transparència de les relacions financeres entre les administracions públiques, i de transparència financera de determinades empreses.  
11.4. Ingressos de l'activitat comercial.  
RTVV tindrà plena capacitat per a explotar comercialment tota la seua oferta de programació i continguts en el mercat autonòmic, nacional i internacional.  
Als efectes d'este contracte programa es consideren inclosos dins dels ingressos de l'activitat comercial tots els no inclosos en el concepte previst en la clàusula 10.1 del present, i que no tinguen la consideració d'ingressos extraordinaris.   
En especial tenen la consideració d'ingressos de l'activitat comercial els publicitaris en sentit estricte i altres que, sense ser publicitaris en sentit estricte, s'obtinguen des de qualsevol suport com ara la pàgina web, SMS, la venda del marxandatge de la programació i de la societat i qualssevol altres anàlegs.   
En matèria de publicitat, RTVV estarà obligada a respectar els límits establits per la normativa europea en matèria de radiodifusió i els previstos en Llei 1/2006, de 19 d'abril, del Sector Audiovisual de la Comunitat Valenciana, i en la Llei 7/2010, de 31 de març, General de la Comunicació Audiovisual.  
RTVV podrà cedir o comercialitzar amb tercers els seus suports publicitaris audiovisuals, en ràdio, televisió i suports digitals, en condicions de mercat.  
L'obtenció d'ingressos resultants de publicitat, respectant els criteris expressats en este apartat, s'orientarà cap a la consolidació dels ingressos publicitaris que s'obtenen en l'actualitat, sense perjuí que amb caràcter selectiu en determinats programes i o/franges horàries es produïsca una reducció dels temps d'emissió d'espais publicitaris.  
  
En esta línia es procurarà optimitzar els ingressos publicitaris per mitjà de la comercialització de produccions pròpies i l'explotació comercial de plataformes i productes tecnològics.  
En cap cas no es podrà incloure publicitat d'emplaçament, de telepromoció o de qualsevol altra índole comercial en els programes informatius, de debats o de contingut institucional.   
Els missatges publicitaris hauran d'estar clarament diferenciats dels continguts de programació, no podran excedir dotze minuts per hora de programació, i si es tracta de publireportatges, hauran d'assenyalar-se visualment amb l'advertència que són publicitat.   
La transmissió de pel·lícules, llargmetratges i programes informatius televisius només podrà ser interrompuda una vegada per a l'emissió de publicitat per cada període de 30 minuts.   
En la programació de RTVV, siga pròpia o externa, no podrà donar-se la publicitat encoberta o subliminar. Així mateix queda prohibida la publicitat del tabac, de les empreses que el produïxen, de medicaments i de productes sanitaris, excepte el que preveu la legislació aplicable, així com la publicitat de begudes alcohòliques amb nivell superior a 20º, i serà possible la publicitat de begudes amb inferior nivell alcohòlic en horaris compresos entre les 20.30 hores i les 6 hores.   
11.5. Ingressos extraordinaris.  
RTVV podrà finançar-se al seu torn amb els recursos provinents dels productes i rendes del seu patrimoni, de les aportacions voluntàries, subvencions, herències, llegats i donacions, o de qualssevol altres de dret públic o de dret privat que els puguen ser atribuïts per qualsevol dels modes establits en l'ordenament jurídic.  
Als efectes d'este contracte programa, s'entendran recursos econòmics provinents del seu patrimoni els obtinguts per l'explotació de la xarxa de suports de difusió del servici públic.   
Per tractar-se d'ingressos extraordinaris el seu import incrementarà el límit màxim de gasto de la societat i, per tant, es podrà aplicar a qualsevol finalitat de millora de les activitats de servici públic, sense minorar la compensació de la Generalitat.  
11.6. Límit màxim de gasto per al servici públic.  
La suma de la quantitat obtinguda per RTVV en concepte de compensació pel compliment de les obligacions de servici públic provinent del pressupost de la Generalitat (cost net del servici públic) i la dels ingressos comercials i extraordinaris pressupostats en cada anualitat a obtindre per la seua activitat de servici públic, constituirà el límit màxim de gasto per al servici públic.   
(Lmg = Compensació SP + ingressos comercials + Ingressos extraordinaris)  
Per al càlcul del límit màxim de gasto de servici públic no s'inclouen els gastos financers vinculats a estes activitats, que es regiran pel que establixen les clàusules 11.9 i 11.10.  
El superàvit per activitats comercials vinculades a les activitats de servici públic que RTVV realment obtinga en una anualitat respecte dels arreplegats en el seu pressupost, generarà un romanent que s'integrarà en el fons de reserva previst en la clàusula 11.7 d'este contracte programa.   
11.7. Fons de reserva  
Si al tancament d'un exercici es constata que la compensació aportada per la Generalitat supera el cost net incorregut en tal període, l'import en excés es destinarà a dotar un fons de reserva que haurà de constituir RTVV en els termes que preveu la disposició addicional tercera de la Llei 3/2012.  
El fons de reserva haurà de complir les regles següents:  
a) Es constituirà en ocasió de l'aprovació dels comptes anuals de l'exercici i quedarà estructurat com una reserva especial, i haurà de figurar en el patrimoni net del balanç dins de la subagrupació de fons propis.  
b) Únicament podrà ser utilitzat per a compensar pèrdues d'exercicis anteriors i per a fer front a contingències especials derivades de la prestació del servici públic encomanat.   
c) La seua utilització total o parcial del fons de reserva precisarà de l'autorització expressa del Consell.  
d) L'aportació anual a este fons no podrà superar el 10 per cent dels gastos anuals pressupostats. El romanent, si n'hi ha, minorarà les quantitats assignades en els pressupostos de la Generalitat per a l'exercici següent a aquell en què s'haja produït tal excés.  
En cas de no disposició en quatre anys, el fons de reserva serà utilitzat, totalment o parcialment, per a reduir les compensacions pel compliment de les obligacions de servici públic previstes en esta llei.  
  
11.8. Inversions en immobilitzat material i immaterial.  
RTVV desenrotllarà un programa d'inversions en immobilitzat material i immaterial que siga d'acord amb les noves tecnologies exigibles en cada moment de conformitat amb una gestió eficient i sostenible de la companyia.  
El programa d'inversions en immobilitzat material i immaterial a desenrotllar durant la vigència d'este contracte programa és el següent:  
- Traslladar i adaptar els estudis de Rdio Nou al CPP de Burjassot.  
- Realitzar diverses inversions en els centres de xarxa-difusió de Ràdio Nou.  
- Realitzar una ampliaci de la xarxa de digitalitzaci d'informatius, programes i esports.   
- Conversi al format 16/9.  
- Actualitzar les D-SNG.  
- Desenrotllar la tercera fase de les multicontinuïtats.  
Estes actuacions seran ateses amb la subvenció de capital anual, amb càrrec al pressupost de la Generalitat. Per a l'exercici 2013 la subvenció de capital prevista és d'1,5 milions d'euros. Per als exercicis següents de vigència d'este contracte programa, l'execució d'estes inversions estarà supeditada que la seua dotació es contemple en les respectives lleis de pressupost anual de la Generalitat Valenciana   
Estes inversions s'atendran prèvia la justificació de la seua realització.  
Les inversions extraordinàries cobertes amb les operacions d'endeutament a llarg termini que estan regulades en l'apartat 11.10.  
  
11.9 Operacions de tresoreria.  
Durant la vigència d'este contracte programa, RTVV podrà concertar operacions de crèdit a curt termini per a atendre desfasaments de tresoreria per al compliment d'obligacions de servici públic.   
El termini d'amortització d'estes operacions de tresoreria no serà superior a un any, i en tot cas hauran de quedar cancel·lades a 31 de desembre de cada any.  
L'import màxim d'estes operacions de tresoreria serà el 30 per cent de la compensació amb càrrec al pressupost de la Generalitat prevista per a l'anualitat, en l'exercici anterior.  
Les operacions de tresoreria que puga concertar RTVV quedaran sotmeses al règim d'autoritzacions que amb caràcter general s'apliquen per a les operacions de tresoreria de les empreses públiques de la Generalitat d'acord amb les respectives lleis de pressupostos anuals.  
  
11.10. Operacions d'endeutament a llarg termini.  
RTVV no podrà subscriure, en cap cas, crèdits a llarg termini, excepte en el cas que això fóra necessari per a finançar inversions d'immobilitzat material i immaterial. En tot cas serà necessària l'autorització del Consell i la resta d'autoritzacions que puguen establir-se en les respectives lleis de pressupostos anuals.   
En el cas que no estigueren previstes en el pressupost anual de RTVV les operacions d'endeutament a llarg termini esmentades, l'autorització preceptiva del Consell haurà d'acordar a més l'increment, si és el cas, de la compensació anual a satisfer per part de la Generalitat a RTVV, en import igual a la cobertura anual del crèdit formalitzat a l'efecte.  
11.11 Informe anual   
El Consell d'Administració de RTVV, junt amb la formulació dels comptes anuals de la societat, aprovarà, a proposta del director general de la societat, un informe anual sobre la seua gestió i sobre el compliment de les obligacions de servici públic, tot això sense perjuí del control de la gestió economicofinancera a què haja de sotmetre's RTVV, de conformitat amb el que disposa el Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991.   
En este informe anual es farà constar el grau de compliment sobre els incentius per rendibilitat social (clàusula 10.2) i pel compliment dels indicadors quantitatius de qualitat del servici públic (clàusula 10.3).   
  
Aprovats els comptes anuals i l'informe anual de gestió, se sol·licitarà de la Generalitat la liquidació del tram variable de la compensació per la prestació del servici públic de l'any immediat anterior.  
  
12. Pressupost d'explotació de Radiotelevisió Valenciana, SA  
Anualment el director general de RTVV elaborarà l'avantprojecte de pressupost d'explotació de la societat, que aprovarà el seu Consell d'Administració, i el remetrà al Consell per a la seua tramitació, d'acord amb el que preveu la normativa reguladora de la tramitació dels pressupostos de la Generalitat Valenciana.  
En este pressupost es preveuran les partides d'ingressos mencionades en els apartats anteriors conforme al detall següent:  
a) Per a les activitats de servici públic: (càlcul del Cost Net del Servici Públic ?CNSP- compensació a càrrec del pressupost de la Generalitat d'acord amb el que preveu este contracte programa, ingressos comercials i ingressos extraordinaris) i els gastos previstos per al compliment dels compromisos i obligacions establits anteriorment.  
  
b) Per a la resta d'activitats que exercisca RTVV el càlcul estimat dels ingressos comercials a obtindre del seu exercici i els gastos previstos per a la seua realització.  
Tot el pressupost haurà d'estar quantificat per a donar satisfacció a la programació prevista, que haurà d'aprovar el director general de la societat.  
Per a la realització d'este pressupost anual seran vinculants les limitacions previstes en este contracte programa i, en particular, la limitació establida quant als costos de personal que s'establixen en la clàusula 9.2, apartat 1. També ho seran la destinació dels possibles superàvits obtinguts en l'exercici immediat anterior i la seua incorporació al fons de reserva previst en la clàusula 11.7 d'este contracte programa.  
  
Dins del límit quantitatiu previst en el pressupost d'explotació RTVV gaudirà de plena autonomia de gestió.  
Amb vista a l'execució d'este pressupost RTVV tindrà plena autonomia per a adoptar les decisions que siguen procedents, sense superar el límit màxim de gasto previst en este contracte programa.  
El pressupost d'explotació unit a l'import del pressupost de capital (inversions) configurarà la magnitud a considerar, si és el cas, als efectes previstos en l'article 15.3.b de la Llei 3/2012, de 20 de juliol, de la Generalitat, d'Estatut de Radiotelevisió Valenciana.  
  
13. Modificacions en el pressupost anual d'explotació  
Es podran autoritzar augments del gasto en alguna de les partides previstes en el pressupost anual d'explotació, quan s'obtinguen ingressos extraordinaris, tal com estos són definits en la clàusula 11.5 d'este contracte programa.  
En els casos que, com a conseqüència d'esdeveniments rellevants de caràcter social, cultural, esportiu o per l'interés informatiu que reunisquen o per altres circumstàncies extraordinàries, RTVV haja d'incórrer en costos no previstos inicialment, s'haurà de formalitzar una addenda modificativa d'este contracte programa entre les parts firmants d'este document (Consell i Radiotelevisió Valenciana), concretant-hi l'abast de l'activitat a desenrotllar per part de RTVV i l'aportació addicional a la compensació per la prestació del servici públic amb càrrec als pressupostos de la Generalitat, i les garanties que s'establisquen per a la seua efectiva percepció per part de RTVV.  
Estes aportacions addicionals, en el cas que hi hagen, no seran consolidables i per tant no computaran com a base per al càlcul de la compensació per la prestació del servici públic de l'exercici o exercicis següents.  
En defecte d'acord i, per tant, sense l'oportuna subscripció de l'addenda modificativa d'este contracte programa, RTVV no estarà obligada d'atendre la cobertura audiovisual de l'esdeveniment o circumstància d'interés abans esmentada, excepte en allò estrictament informatiu de servici públic.  
El mateix succeirà en relació a la realització d'inversions en immobilitzat material i immaterial que resulten imprescindibles per circumstàncies sorgides després de la formalització d'este contracte programa (modificacions tecnològiques, obsolescència d'equips, etc.), i que no estiguen previstes en la clàusula 11.8 d'este contracte programa. En tals casos s'haurà de formalitzar una addenda modificativa d'este, tot acordant-ne amb el Consell l'aportació econòmica addicional a la prevista.  
  
14. Modificació del contracte programa  
Al marge de les modificacions previstes en la clàusula anterior sobre la intensitat en la prestació del servici públic, les parts acorden que (i) el model funcional previst en la clàusula 4; (ii) la realització d'inversions anuals en immobilitzat material i immaterial (clàusula 11.8); i (iii) la distribució de continguts (annex I) podran ser modificats quan les circumstàncies així ho aconsellen. Per a això es requerirà l'acord de les parts firmants d'este contracte programa.  
Qualsevol altra modificació d'este contracte programa i la formalització de les addendes modificatives previstes en la clàusula 12, requeriran informar-ne prèviament l'aprovació a les Corts.  
  
15. Control i seguiment  
La Intervenció General de la Generalitat inclourà dins del seu pla anual d'actuació l'auditoria de Radiotelevisió Valenciana, SA.  
En relació a això caldrà ajustar-se al que disposa el Text Refós de la Llei d'Hisenda Pública de la Generalitat Valenciana.  
  
16. Efectes de l'incompliment dels compromisos recollits en el contracte programa  
16.1. Causes de destitució del Consell d'Administració i del director general.  
El Consell d'Administració, així com el director general podran ser destituïts mitjançant un acord de la Junta General, segons s'establix en els articles 15.1 i 15.3 de la Llei 3/2012, de 23 de juliol.  
  
La Junta General podrà sol·licitar autorització a les Corts per a acordar la separació del director general de la societat com a tal i com a conseller seu, en els termes que preveu l'apartat 15.1.f de la Llei 3/2012, de 23 de juliol, en el cas que es produïren incompliments que es consideren greus i/o reiterats dels objectius específics de programació previstos en la clàusula 6.2 i dels objectius específics de gestió arreplegats en la clàusula 9.2; obtingut l'acord favorable de les Corts, la Junta General n'acordarà la separació.   
Així mateix, els consellers hauran de complir les obligacions previstes en la legislació mercantil i en concret en els articles 225 i següents de la Llei de Societats de Capital.  
16.2. Incompliments per part de la Generalitat.  
En el cas que la Generalitat incomplisca els pagaments de les compensacions per servici públic que es regulen en la clàusula 10 del present contracte programa, el Consell d'Administració de RTVV podrà requerir formalment la Generalitat per al compliment de les seues obligacions tal com es contemplen en este contracte programa. Realitzat el requeriment formal esmentat, els costos en què incórrega RTVV no es tindran en consideració als efectes de l'aplicació de les penalitats que contempla l'apartat 16.1 d'este contracte programa. L'incompliment del que preveuen les clàusules 18 i 19 determinarà que la Generalitat no podrà reclamar a RTVV el compliment de les obligacions assumides en virtut d'este contracte programa.  
  
17. Vigència  
La vigència d'este contracte programa s'estendrà des de la data de la seua firma fins al 31 de desembre de 2015.   
En el cas que, en data finalitzar la vigència del present contracte programa, no se n'haja aprovat el subsegüent contracte programa, este continuarà vigent amb caràcter transitori fins a l'aprovació definitiva del contracte programa següent.   
  
18. Règim especial de la cessió d'actius i passius vinculats amb la prestació de servici públic que en l'actualitat pertanyen a l'entitat pública RTVV  
Tal com establix l'apartat 7 de la disposició transitòria primera, Radiotelevisió Valenciana, SA, se subrogarà en tots els contractes, excepte els de naturalesa financera i, en general, en tots els drets (inclosos, entre altres, els drets de propietat intel·lectual i industrial) i obligacions en què siga part o titular l'Entitat Pública Radiotelevisió Valenciana.  
Les obligacions que deriven dels contractes esmentats, generades abans de la firma d'este contracte programa i que es troben pendents de pagament a eixa data, no es consideren incloses per a ser ateses amb càrrec a la compensació amb càrrec a la Generalitat, prevista en la clàusula 10.1 i, per tant, hauran de ser finançades amb compensacions extraordinàries a càrrec dels pressupostos de la Generalitat Valenciana.  
  
Eixes obligacions de pagament pendent, una vegada se n'acredite la quantia, generaran una compensació econòmica extraordinària amb càrrec al pressupost de la Generalitat per a 2013 amb la finalitat de ser satisfetes. Esta compensació econòmica extraordinària no serà consolidable ni es prendrà en consideració per al càlcul de la compensació econòmica amb càrrec als pressupostos de la Generalitat per als exercicis posteriors a 2013, en els quals estiga en vigor este contracte programa.  
Si es tracta de contractes periòdics la prestació dels quals es projecte en exercicis a què arriba la vigència d'este contracte programa (2013-2015), seran ateses les prestacions posteriors a l'entrada en vigor d'este contracte programa amb càrrec a la compensació de servici públic.  
  
  
19. Règim transitori per a l'exercici 2013   
19.1. Costos de personal a càrrec de Radiotelevisió Valenciana mentres es culmina el procés d'acomiadament col·lectiu.  
La compensació amb càrrec al pressupost de la Generalitat prevista en la clàusula 10.1, per a l'exercici 2013, no inclou els costos de personal de plantilla (sous, salaris, salaris de tramitació i indemnitzacions) que s'han d'atendre per Radiotelevisió Valenciana, SA, mentres s'executen totes les mesures de reestructuració de la societat i del procediment d'acomiadament col·lectiu i es resolen els procediment judicials iniciats. Estes quantitats hauran de ser entregades a Radiotelevisió Valenciana, SA, al marge de les quantitats previstes en este contracte programa.  
Alhora, seran assumits per la Generalitat els imports econòmics que es puguen derivar, si és el cas, dels procediments d'impugnació de l'expedient de regulació d'ocupació aprovat i actualment en fase d'execució.   
En tot cas, si es declarara la nul·litat de l'expedient de regulació d'ocupació, Radiotelevisió Valenciana comunicarà a la Generalitat la inviabilitat econòmica de la societat en els termes continguts en este contracte, sent esta circumstància una causa que donarà dret a les parts a la resolució del present contracte programa.   
19.2. Necessitats de tresoreria per a atendre els passius corrents de les societats fusionades assumits per Radiotelevisió Valenciana, SA.  
La compensació prevista en la clàusula 10.1 tampoc no preveu les quantitats necessàries per al pagament dels passius corrents existents a la data de fusió i provinents d'obligacions de Televisió Valenciana, SA, i Ràdio Autonòmica Valenciana, SA, anteriors a aquella. Estes quantitats seran ateses per mitjà d'una aportació extraordinària de capital o un préstec participatiu amb càrrec al pressupost de la Generalitat, o per mitjà de qualsevol altra fórmula que permeta que Radiotelevisió Valenciana, SA, no veja compromés el seu funcionament futur i la compensació prevista en la clàusula 10.1, en els termes que preveu este contracte programa per l'assumpció d'estos passius corrents.  
  
  
20. Naturalesa  
Este contracte programa té naturalesa administrativa i, conseqüentment, en correspon a l'Administració la interpretació i la resolució dels dubtes que oferisca el seu compliment.   
I com aprova de conformitat les parts firmen este text i rubriquen l'annex per triplicat.  
  
El vicepresident del Consell i conseller de Presidència i Agricultura, Pesca, Alimentació i Aigua: José Císcar Bolufer.  
La directora general de Radiotelevisió Valenciana, SA: Rosa María Vidal Monferrer.  
  
  
ANNEX I  
Distribució de la programació per continguts  
  
Percentatges mínims d'emissió per tipologia de programes de servici públic  
  
 Televisió Ràdio  
Programació informativa 30 % 20 %  
Programació infantil i juvenil 5 % 5 %  
Programació d'entreteniment 10 % 25 %  
Programes divulgatius i culturals 10 % 10 %  
Programes esportius 3 % 20 %  
  
  
  
Observacions:  
- Percentatges calculats sobre una graella de programació estàndard per a una franja horària de 07.00 a.m. a 1.00 a.m.  
- Percentatges a complir en còmput global dels dos canals de TV.  
- Per a la ràdio es considera exclusivament la programació de Ràdio Nou.  
- Estos percentatges mínims de programació seran exigibles a partir de l'1 de gener de 2014.  
  
  
  
  
  
  
  
ANNEX III  
Indicadors de qualitat  
  
1. Indicadors quantitatius  
- Compliment dels percentatges de programació que s'establixen en l'annex I d'este contracte programa.  
- Compliment de les obligacions establides en este contracte programa per a l'accés a la programació a discapacitats sensorials previstos en l'article 8 i la disposició transitòria quinta de la Llei 7/2010.  
  
- Assolir un 80 per cent de programació de continguts de servici públic tal com este és definit en la clàusula segona d'este contracte programa (informació, formació i entreteniment).  
- Assolir un mínim de 70 per cent de programació de televisió emesa en valencià.  
- Increment de la quota mitjana anual de Canal 9 i Ràdio Nou respecte de l'obtinguda en 2012. Per a anys posteriors (2014-2015) increment sobre l'obtinguda l'any anterior.  
- Increment de la quota mitjana anual de Canal 9 i Ràdio Nou respecte de l'obtinguda en 2012 en relació amb les edicions diàries i de cap de setmana dels programes informatius. Per a anys posteriors (2014-2015) increment sobre l'obtinguda l'any anterior.  
- Increment del nombre de visites en totes les plataformes digitals adscrites a la societat respecte a l'any anterior.  
2. Indicadors de rendibilitat social   
Radiotelevisió Valenciana tindrà en compte en la seua programació els següents fins de caràcter social i prioritari:   
(i) Integració de persones amb discapacitat o en risc d'exclusió social.  
(ii) La protecció dels drets dels consumidors i les consumidores i usuaris i usuàries.  
(iii) La protecció de la igualtat de gènere.  
(iv) La inclusió social de persones estrangeres.  
(v) Programació destinada al foment de la investigació i el coneixement, en especial en el territori de la Comunitat Valenciana.   
(vi) Programació destinada al foment de la participació cívica.   
(vii) Programació destinada a la formació i coneixement de la llengua valenciana, en especial durant l'edat infantil i juvenil.   
(viii) Programació destinada a la vertebració de la Comunitat Valenciana, en especial a la protecció del medi ambient, al foment de la cultura, tradicions i costums del nostre territori.   
(ix) Programació destinada a la promoció del mercat laboral a la Comunitat Valenciana.  
3. Indicadors d'opinió  
RTVV haurà de complir un estàndard de qualitat que es verificarà per mitjà d'enquestes a la societat valenciana, per tal de saber-ne l'opinió.   
A l'efecte, durant els primers mesos de cada any, RTVV realitzarà les enquestes d'opinió que s'hi consideren oportunes.